46ኛው የምስራቅ አፍሪካ የልማት በይነ መንግስታት (ኢጋድ) የሚኒስትሮች ካውንስል ስብሰባ ተጠናቀቀ
በኢ.ፌ.ዲ.ሪ የውጭ ጉዳይ ሚኒስትር ዶ/ር ወርቅነህ ገበየሁ ሰብሳቢነት ዛሬ የካቲት 20 ቀን 2011 ዓ.ም በጅቡቲ የተካሄደው 46ኛው የምስራቅ አፍሪካ የልማት በይነ መንግስታት (ኢጋድ) የሚኒስትሮች ካውንስል  ከጥቂት ደቂቃዎች በፊት የተለያዩ ውሳኔዎችን በማሳለፍ ተጠናቋል።በስብሳባው የኢጋድ አባል አገሮች የውጭ ጉዳይ ሚኒስትሮች እንዲሁም የአፍሪካ ህብረትን ጨምሮ የሌሎች ዓለም አቀፍ ባለድርሻ አካላት ተወካዮች ተገኝተዋል።የኢጋድን አሰራር ለማዘመን የቀረበውን የማሻሻያ ሃሳብ አስፈላጊነት ውይይት በማድረግ የቀረበው የማሻሻያ ሃሳብ  የበይነ መንግታቱ የሚኒስትሮች መደበኛ ስብሰባ ድረስ በሚመለከተው አካል በኩል ተጨማሪ ውይይት እንዲደረግበትና ለቀጣይ ውሳኔ እንዲቀርብ ወስኗል።ስብሰባው በተጨማሪም በቀይ ባህርና በባህረ ሰላጤው አካባቢ የሚያጋጥሙ ተግዳሮቶችን ለመፍታት የሚያስችል ቀጠናዊ አሰራር ከአፍሪካ ህብረትና ሌሎች ጉዳዩ ከሚመለከታቸው ዓለም አቀፍ ባለድርሻ አካላት ጋር ትብብር መፍጠር በሚቻልበት ጉዳይ ዙሪያም ውይይት በማድረግ ውሳኔዎችን በማሳለፍ ተጠናቋል።ምንጭ የውጭ ጉዳይ ሚኒስቴር 